**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.01.2020, ora 08.00 – 11.01.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 11.01.2020, ora 07.00**

**RÂURI**

**Debitele au fost, în general, staţionare,** exceptând afleunţii de dreapta ai Siretului unde au fost în creştere.

Formațiunile de gheață (gheață la maluri, năboi, pod de gheață) existente în majoritatea bazinelor hidrografice au fost în diminuare şi restrângere, exceptând cele din centru unde s-au menţinut fără modificări importante.

Creşteri izolate de niveluri şi debite s-au mai înregistrat şi pe unele râuri din centrul şi vestul ţării ca urmare a cedării apei din stratul de zăpadă şi evoluţiei formaţiunilor de gheaţă.

Curge năboi pe unele râuri din nordul, centrul şi estul ţării.

Debitele se situează, în general, la valori cuprinse între 30-90% din mediile multianuale lunare, mai mari pe unele râuri din bazinul superior și mijlociu al Jiului (Jaleş, Bistriţa, Motru), pe unii afluenţi ai Oltului de pe sectorul inferior (Olănești, Luncavăț), pe cursul mijlociu şi inferior al Moldovei şi pe unele râuri din Dobrogea (Slava, Hamangia, Râmnic) și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Crişul Negru, Moraviţa, Nera, Bârlad, Jijia, pe cursurile inferioare ale Someşului şi Bistriţei, unii afluenţi ai Someşului (Sălăuţa, Şieu, Bistriţa, Ilişua, Lonea, Fizeș, Lăpuş, Cavnic), pe unii afluenţi ai Mureşului (Luţ, Feernic, Vişa, Ampoi, Sebeș, Râul Mare, Cerna) şi pe unii afluenţi ai Oltului mijlociu (Homorod, Hârtibaciu).

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi relativ staţionare.**

Sunt posibile creșteri ușoare de debite ca urmare a efectului combinat al cedării apei din stratul de zăpadă şi propagării pe unele râuri mici din vestul şi centrul ţării.

Formațiunile de gheță (gheață la maluri, năboi, pod de gheață) existente pe majoritatea râurilor vor fi în diminuare și ușoară restrângere.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 10.01.2020 – 11.01.2020 a fost în scădere, având valoarea de 3700 m3/s, sub media multianuală a lunii ianuarie ( 4950 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (3600 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 10.01.2020, ora 09.00 – 11.01.2020, ora 06.00**

**ÎN ŢARĂ**

 **Vremea a continuat să se încălzească,** devenind deosebit de caldă pentru această dată în cea mai mare parte a țării. Cerul a fost variabil, mai mult senin în regiunile sudice. Vântul a suflat slab și moderat, cu unele intensificări pe crestele montane înalte. Stratul de zăpadă s-a menținut la munte, unde aseară la ora 20.00 măsura până la 135 cm în Munții Făgăraș (Bâlea Lac), precum și, pe alocuri, în Moldova, Transilvania, Crișana și Maramureș, sub 3 cm. Temperaturile maxime s-au încadrat între 0 grade la Dărăbani și Miercurea Ciuc și 16 grade la Pătârlagele, iar la ora 06.00 se înregistrau valori termice cuprinse între -9 grade la Sibiu și 5 grade la Dedulești. În prima parte a zilei în nord-est, iar noaptea mai ales în centrul țării, pe arii restrânse, s-a semnalat ceață.

**Observații:** *de ieri dimineață de la ora 06.00 au fost în vigoare 2 atenționări meteorologice cod galben pentru fenomene meteorologice periculoase imediate, privind vizibilitatea redusă determinată de ceață, emise de SRPV Bacău și, respectiv, SRPV Sibiu.*

**LA BUCUREŞTI**

 **Vremea a devenit deosebit de caldă** pentru această dată. Cerul a fost mai mult senin. Vântul a suflat slab și moderat. Temperatura maximă a fost de 9 grade la Afumați și Filaret și 10 grade la Băneasa, iar la ora 06.00 se înregistrau -1 grad la Băneasa și Filaret și 1 grad la Afumați.

**3. Prognoza meteorologică în intervalul 11.01.2020, ora 09.00 – 12.01.2020, ora 09.00**

**ÎN ŢARĂ**

 **Vremea va fi deosebit de caldă** pentru această dată. Cerul va avea înnorări temporare, dar numai izolat se vor semnala precipitații slabe - ploi trecătoare în sudul extrem și în sud-est și mai ales lapoviță sau fulguieli în zona Carpaților Orientali, iar spre seară și noaptea și în Moldova. Vântul va sufla slab și moderat, cu unele intensificări pe crestele montane, în extremitatea de sud-vest și în regiunile estice. Pe arii restrânse, dimineața și noaptea, se va semnala ceață. Temperaturile maxime se vor situa, în general, între 2 și 12 grade, cu cele mai ridicate valori în dealurile Munteniei și Olteniei, iar cele minime vor fi cuprinse între -6 și 4 grade.

**LA BUCUREŞTI**

 **Vremea va fi deosebit de caldă** pentru această dată. Cerul va fi variabil, iar vântul va sufla în general slab. Temperatura maximă va fi de 8...9 grade, iar cea minimă de 0...2 grade.

**4. Buletin nivometeorologic pentru perioada 10.01.2020-11.01.2020, pentru toate masivele**

1. **Evoluţia vremii în intervalul 09-10.01.2020, ora 16.00:**

Vremea a fost deosebit de caldă pentru această perioadă. Cerul a fost variabil, cu înnorări temporare și doar izolat s-au semnalat precipitații mixte slabe. Vântul a suflat slab și moderat, din sector predominant nord-vestic, cu intensificări ce au depășit temporar 60-70 km/h în zona înaltă. Stratul de zăpadă a scăzut în întreaga zonă montană, cu valori cuprinse între 1-4 cm în nordul Orientalilor, până la 12 cm în Meridionali, în zonele cu strat mai consistent de zăpadă.

1. **Grosimea stratului de zăpadă în 10.01.2020, ora 14.00:**

**Carpaţii Meridionali:** 141 cm la Bâlea-Lac, 52 cm la Vf. Omu, 35 cm la Păltiniș, 23 cm la Cuntu, 18 cm la Predeal, 17 cm Vf. Țarcu, 11 cm la Fundata, 15 cm la Parâng, 8 cm la Sinaia;

**Carpaţii Orientali:** 51 cm la Lăcăuți, 25 cm la Vf. Călimani, 25 cm la Ceahlău-Toaca, 10 cm la Iezer-Rodnei, 9 cm la Bucin, 6 cm la Poiana Stampei;

**Carpaţii Occidentali:** 40 cm la Semenic, 20 cm la Vf. Vlădeasa, 24 cm la Stâna de Vale, 12 cm la

Băișoara.

1. **Prognoza vremii în intervalul 10.01.2020 – 11.01.2020, ora 20.00:**

Valorile termice vor fi mai ridicate decât în mod normal la această dată. Cerul va fi variabil, cu unele înnorări temporare și doar izolat în Carpații Orientali mai sunt posibile ninsori slabe. Vântul va sufla slab și moderat din sector predominant nord-vestic, cu rafale ce vor depăși 50-60 km/h pe creste.

**Temperaturi prognozate:**

**Peste 1800 m:** temperaturi minime: -7 la -2 gr.C; temperaturi maxime: -3 la 0 gr.C.

**Sub 1800 m:** temperaturi minime: -5 la 0 gr.C; temperaturi maxime: -2 la 5 gr.C.

**Vânt la 2500m:** 50-60 km/h din V și NV.

1. **Evoluția stratului de zăpadă și a riscului de avalanșă:**

**4.a. Toate masivele**: Temperaturi ridicate, plăci de vânt, strat de zăpadă consistent.

Risc însemnat de avalanșe în Munții Făgăraș și în Masivul Bucegi.

**4.b. Munții Făgăraș: RISC ÎNSEMNAT (3)**

**4.b.1. Principalele riscuri** sunt reprezentate de stratul instabil de zăpadă din partea superioară a stratului, format prin acumulări din episoadele recente de ninsori, de plăcile de vânt formate cu precădere pe versanții sudici, sud-estici și sud-vestici și de temperaturile pozitive ce urmează a se înregistra. Atât spontan cât și la supraîncărcări mici se pot declanșa avalanșe medii pe versanții înclinați, iar în zonele adăpostite, cu acumulări mai mari, se poate disloca un volum însemnat de zăpadă.

**4.b.2. Stratul de zăpadă:**

**În partea superioară a stratului,** stratul instabil măsoară pe alocuri 40-60 cm. Este in proces de tasare și compactare și este depus peste straturile mai vechi, relativ stabile. În locurile adăpostite,

depozitele de zăpadă măsoară pe alocuri peste 2-3 metri.

**4.c. Munții Bucegi: RISC ÎNSEMNAT (3)**

**4.c.1. Principalele riscuri** sunt reprezentate de prezența unui strat de cristale tip cupă la 40 cm în profunzime, peste care straturile din partea superioară pot aluneca sub acțiunea unor supraîncărcări, a plăcilor de vânt, care se regăsesc cu precădere pe versanții sudici, sud-estici și sud-vestici. În locurile adăpostite regăsim depozite de zăpadă. Chiar și la supraîncărcări mici, dar și spontan, pot fi declanșate avalanșe pe versanții suficient de înclinați.

**4.c.2. Stratul de zăpadă :**

Stratul de zăpadă e alcătuit în partea superioară din particule fine, consitituite de obicei în plăci de vânt, iar în interior regăsim fațete plane și cristale cupă, cu rezistență scăzută. În zonele adăpostite, depozitele de zăpadă pot depăși 1-1,5 m.

**4.d. Munții Parâng-Șureanu: RISC MODERAT (2)**

**4.d.1. Principalele riscuri** constau în avalanșele de mici dimensiuni, sunt posibile doar în cazuri izolate, la supraîncărcări mari, în zonele cu acumulări mai mari de zăpadă și cu pante foarte înclinate.

**4.d.2. Stratul de zăpadă :**

Stratul de zăpadă este consolidat și relativ stabilizat, dar depozitele de zăpadă de pe văi și din alte zone adăpostite pot atinge 50 cm.

**4.e. Munții Călimani-Bistriței-Ceahlău: : RISC REDUS (1)**

**4.e.1.** Avalanșele de mici dimensiuni sunt posibile doar în cazuri izolate, la supraîncărcări mari, în zonele cu pante foarte înclinate, unde sunt acumulări mai importante de zăpadă.

**4.e.2. Stratul de zăpadă :**

Stratul de zăpadă are dimensiuni reduse și în general compactat.

**4.f. Munții Rodnei: RISC REDUS (1)**

**4.f.1.** Avalanșele de mici dimensiuni sunt posibile doar în cazuri izolate, la supraîncărcări mari, în zonele cu acumulări mai mari de zăpadă și cu pante foarte înclinate.

**4.f.2. Stratul de zăpadă :**

Stratul de zăpadă este consolidat și relativ stabilizat.

**4.g. Munții Țarcu-Godeanu: : RISC REDUS (1)**

**4.g.1. Riscul constă** în faptul că, la supraîncărcări mari se pot declanșa avalanșe de dimensiuni mici pe pantele foarte înclinate din zonele cu acumulări mai mari de zăpadă din zonele adăpostite și de pe văi.

**4.g.2. Stratul de zăpadă :**

Stratul de zăpadă recentă este compactat și atinge pe alocuri 10-15 cm, fiind depus peste stratul

vechi, înghețat și stabilizat.

**4.h. Munții Vlădeasa-Muntele Mare: RISC REDUS (1)**

**4.h.1.** La supraîncărcări mari se pot declanșa avalanșe de dimensiuni mici în zonele cu acumulări mai mari de zăpadă din zonele adăpostite și de pe văi.

**4.h.2. Stratul de zăpadă :**

Stratul de zăpadă recentă, ce atinge pe alocuri 10-15 cm, este compactat și stabilizat și este depus

peste stratul vechi, înghețat și stabilizat.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Prut Bârlad şi GNM CJ Iaşi** informează despre **producerea unei poluări accidentale, la data de 10.01.2020, ora 13.08, cu irizaţii de produse petroliere, din cauze necunoscute, a cursului de apă Nicolina, zona piaţa C.U.G., pe raza municipiului Iaşi, jud. Iaşi. Irizaţiile nu au ajuns în cursul de apă Bahlui** datorită unui pod de gheaţă. Reprezentanţii SGA Iaşi s-au deplasat în teren, pentru identificarea poluării, recoltare de probe pentru analize chimice şi luarea măsurilor ce se impun pentru identificarea poluatorului şi stoparea poluării. În urma deplasării echipajului SGA Iaşi în zona afectată, s-a constatat, pe suprafaţa râului Nicolina, prezenţa unor irizaţii de produs petrolier provenit din colectorul c.a. Valea Seacă. Formaţia de intervenţie rapidă a SGA Iaşi a intervenit pe cursul de apă Nicolina cu un baraj absorbant amonte de pod Mircea cel Bătrân, la cca. 500 m de confluenţa cu r. Bahlui, 5 baraje absorbante pe tronsonul pod Piaţa CUG -Pod Nicolina Staţia SDC OMV, material absorbant (turbă), lavete absorbante, pânză hesiană, de asemenea 3 baraje absorbante pe afl. Valea Seacă. S-au prelevat probe de apă de pe tronsonul afectat al cursului de apă Nicolina:

**-** 1. Colector c.a. Valea Seaca, 2. c.a. Nicolina – amonte Pod Piata CUG, 3. c.a. Nicolina – punte pietonala Piaţa CUG, 4. c.a. Valea Seacă – amonte de colector cca. 400 m, 5. c.a. Nicolina –Pod Ferentz. Se va reveni cu informaţii suplimentare.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în data de 09.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ARBDD** informează telefonic despre **producerea unui incendiu de vegetaţie uscată, stuf şi papură, observat în data de 10.01.2020, ora 19.30, în zona braţului Sfântul Gheorghe, jud. Tulcea, între km 55-53, pe malul stâng**. Se va reveni cu informaţii suplimentare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09-10.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

**APM Bucureşti şi GNM CJ Bucureşti** au revenit cu informaţii suplimentare referitoare la incendiul produs în data de 09.01.2020, ora 18:55, în incinta Electromontaj, stada Ilioara, nr. 160, sector 3, Municipiul Bucureşti. Incendiul s-a produs în secţia de decapare elementelor metalice, pe o suprafaţă de 250 mp. Au ars cuve de polipropilenă care conţineau substanţe şi preparate chimice periculoase, precum şi sistemul de exhaustare aferent acestora. Poluanţii au fost emişi în atmosferă datorită arderii cuvelor din material plastic şi vapori cu conţinut de acid clorhidric.

 Din cauza substanțelor chimice care au ars, a fost emisă avertizare RO-ALERT, de către IGSU, prin care populaţia din zonă era sfătuită să rămână în case.

 ANM a transmis o informare cu privire la evoluţia norului de fum din zona Electromontaj, precizând că în intervalul orar 20.00-08.00 circulaţia aerului va fi relativ slabă, astfel că evoluţia norului de fum din zona Electromontaj va fi de dispersie lentă şi de deplasare către nord-est.

 Au fost efectuate determinări indicative ale acidului clorhidric cu tuburi colorimetrice: în incintă, imediat lângă hală, cu următoarele rezultate: concentraţii de aprox. 0,6 mg/mc iar în afara fabricii, lânga primele locuinţe, în jur de 0,3 mg/mc (CMA pentru zone protejate / locuinţe este de 0,3 mg/mc). Nu au fost constatate depăşiri ale limitelor admise în zona locuită la circa 400m de secţie.

 Lichidul scurs din recipientele de HCI s-a scurs într-o başă de retenţie şi va fi pompat în staţia de neutralizare. Nu a fost poluată nici-o sursă de apă. Incendiul a fost localizat şi lichidat la ora 21.15 de către 20 de autospeciale cu apă şi spumă ale IGSU.

DIRECȚIA DE COMUNICARE ȘI RESURSE UMANE